b'\n_START_ARTICLE_\nAnoniminiai alkoholikai\n_START_PARAGRAPH_\nAnoniminiai alkoholikai (AA)\xc2\xa0\xe2\x80\x93 vyr\xc5\xb3 ir moter\xc5\xb3 draugija, kurioje dalijamasi savo patirtimi, j\xc4\x97gomis ir viltimi, norint pad\xc4\x97ti sau ir kitiems pasveikti nuo alkoholizmo._NEWLINE_\xc5\xa0iuo metu AA draugijos veikia 180 \xc5\xa1ali\xc5\xb3, oficialiai \xc4\xafregistruota daugiau nei 100 t\xc5\xabkstan\xc4\x8di\xc5\xb3 grupi\xc5\xb3. Vien Lietuvoje yra 126 AA grupi\xc5\xb3 bei lietuvi\xc5\xb3 grup\xc4\x97s u\xc5\xbesienyje\xc2\xa0\xe2\x80\x93 penkios Airijoje, trys Anglijoje, po vien\xc4\x85 JAV ir \xc5\xa0vedijoje. Per savait\xc4\x99 skirtinguose Lietuvos miestuose vyksta apie 600 susirinkim\xc5\xb3.\n_START_SECTION_\nIstorija\n_START_PARAGRAPH_\nAA draugija \xc4\xafkurta 1935\xc2\xa0m. Jungtin\xc4\x97se Amerikos Valstijose. Pirmieji draugijos nariai jau pakankamai ilg\xc4\x85 laik\xc4\x85 i\xc5\xa1buv\xc4\x99 blaiv\xc5\xabs, nutar\xc4\x97 prabilti apie savo patirt\xc4\xaf vie\xc5\xa1ai. 1939\xc2\xa0m. i\xc5\xa1leista knyga \xe2\x80\x9eAnoniminiai alkoholikai\xe2\x80\x9c. Taip pat pasivadino ir draugija, kuriai tuo metu priklaus\xc4\x97 apie \xc5\xa1imtas vyr\xc5\xb3 ir moter\xc5\xb3. 1941\xc2\xa0m. pabaigoje AA nari\xc5\xb3 skai\xc4\x8dius JAV ir Kanadoje jau siek\xc4\x97 8000. Po Antrojo pasaulinio karo draugija pama\xc5\xbeu paplito visame pasaulyje. 2010\xc2\xa0m. 180-je \xc5\xa1ali\xc5\xb3 buvo daugiau nei 115 000 AA grupi\xc5\xb3. Jose\xc2\xa0\xe2\x80\x93 daugiau nei 2 milijonai nari\xc5\xb3._NEWLINE_Lietuvoje pirmoji AA grup\xc4\x97 \xc4\xafsik\xc5\xabr\xc4\x97 1988\xc2\xa0m. bir\xc5\xbeelio 30 d. Pirmieji AA nariai reng\xc4\x97 atvirus susirinkimus Vilniuje, r\xc5\xabpinosi knyg\xc5\xb3 \xe2\x80\x9eAnoniminiai alkoholikai\xe2\x80\x9c ir \xe2\x80\x9eDvylika \xc5\xbeingsni\xc5\xb3 ir dvylika tradicij\xc5\xb3\xe2\x80\x9c vertimu \xc4\xaf lietuvi\xc5\xb3 kalb\xc4\x85.'